Internet-onderbrekings in Frankryk ná ‘kabel-aanvalle’Argieffoto (Foto: Daniel Dino-Slofer/Pixabay) Internet- en selfoondienste was Woensdag stadig of glad nie beskikbaar nie in Franse stede ná veseloptiese kabels oornag afgesny is in ŉ vermoedelike aanval op kritieke data-infrastruktuur. “Die aanvalle het omstreeks 04:00 plaasgevind. Ons spanne is sedert vroegoggend aan die werk,” het ŉ woordvoerder vir Free, die internet- en selfoondiensverskaffer wat die ergste geraak is, gesê. Die maatskappy het op Twitter verwys na “verskeie kwaadwillige dade” wat sy kabels geteiken en tot onderbrekings of stadige verbindings gelei het. Mededinger SFR het gesê verskeie van sy veselkabels is in Parys en Lyon gesny. Ander operateurs soos Bouygues Telecom en die markleier Orange is nie geraak deur die onderbrekings nie, omdat hulle ander netwerke gebruik. Gebruikers het egter landswyd probleme aangemeld, ook in stede soos Straatsburg, Reims en Grenoble. Cédric O, minister van digitale sake, het op Twitter bevestig kabels is in Parys gesny en dit het ŉ invloed op mobiele dienste. Die bron van die probleem is nog nie bekend nie, maar kenners hou vol dat skynbaar gekoördineerde aanvalle op veseloptiese kabels ongekend is. “Só iets, op hierdie skaal, gebeur nooit nie,” het een veiligheidsbron aan AFP gesê op voorwaarde van anonimiteit. “Dit is die eerste keer en in hierdie stadium weet ons nie wie dit gedoen het nie.” Die betrokke operateurs sê hul tegnici sal onverpoosd werk om die dienste te herstel. Free sê die probleme is “onder beheer”.